text: Strid mellem konkurrenter på Mandø afgjort
  08 december 2010 kl. 14.52
  To konkurrenter i Mandøs turistindustri er nu endt med bøde og en betinget fængselsstraf på 10 dage til den ene.
  Vestre Landsret i Esbjerg valgte onsdag at stadfæste dommen over den 27-årige mand, der blev dømt for at forvolde fare for andre.
  Det var i 2008, at manden, der er chauffør på Mandøbussen, kom kørende med passagerer på den traktortrukne vogn. Han kørte så tæt på rabatten, at et forældrepar med deres to-årige barn måtte ud i græsset for ikke at blive ramt.
  Det var manden bag det konkurrerende firma, Vadehavs Safari, der måtte flygte ud i rabatten. Den dømte har tidligere under sagen forklaret, at han ikke kørte direkte mod de tre fodgængere. Men vejen er så smal, at der næsten ikke er plads til fodgængere.
  